Hymy (lehti)
Hymy on suomalainen aikakauslehti.
Lehden perusti vuonna 1959 Urpo Lahtinen, joka antoi sille silloisen vaimonsa nimen. "Hymy" oli aluksi kilttinä pidetty nuortenlehti, mutta se muuttui nopeasti sensaatiolehdeksi.
"Hymyn" ensimmäinen numero ilmestyi 19. syyskuuta 1959, ja sen kansikuvassa oli tuon ajan kohuttu roolimalli Brigitte Bardot. Julkaisun aate nuorisolehtenä tuotiin julki pääkirjoituksessa, jossa sanottiin nuorten olevan sorretussa asemassa ja ennen kaikkea vailla vaikutusvaltaa ja luvattiin "Hymyn" korjaavan tämän ongelman. Ensimmäisessä numerossa oli muun muassa nuoren taiteilijan Kimmo Kaivannon haastattelu, jonka päätteeksi todettiin, että "hänestä kuulemme vielä".
"Hymyn" päätoimittajana toimi sen suurimman menestyksen vuosina 1960- ja 1970-luvuilla Jorma K. Virtanen. Lehden suosioon vaikuttivat suomalaisista julkisuuden henkilöistä, kuten Olliver Hawkista, Irwin Goodmanista, Jörn Donnerista ja Monsieur Mossesta tehdyt sensaatiojutut ja Veikko Ennalan pakinat. Vakiosisältöä olivat myös huimapäisen toimittajan Matti Jämsän tempaukset ja seuramatkailun kehittäjän, Keihäsmatkat Oy:n toimitusjohtajan Kalevi Keihäsen, kuulumiset. "Hymyn" juttujen – erityisesti vuoden 1973 ensimmäisessä numerossa julkaistun ”"Riiput jo ristillä, Timo K. Mukka"” -nimisen artikkelin – arveltiin myös edesauttaneen kirjailija Timo K. Mukan ennenaikaista kuolemaa, mikä sitten johti muutoksiin lehdistöä ja yksityisen suojaa koskevassa lainsäädännössä (niin sanottu Lex Hymy).
Suosituin "Hymy" oli joulukuun 1968 numero, jonka lähes tulkoon loppuunmyyty painos oli 520 000 kappaletta. Lehti oli 1970-luvun alussa Suomen suurin aikakauslehti; vuonna 1970 sillä oli 2,3 miljoonaa lukijaa ja se tavoitti 61 prosenttia Suomen yli 12-vuotiaista. 23 vuotta myöhemmin 1993 se ei enää mahtunut 10 suurimman joukkoon. Rautatiekirjakaupan irtonumeromyynnissä "Hymy" oli vuonna 1963 sijalla 21, vuonna 1973 sijalla 5 ja vuonna 1983 sijalla 9.
"Hymyn" kustantajana oli alun perin Urpo Lahtisen perustama ja johtama Lehtimiehet Oy, joka myytiin Yhtyneet Kuvalehdet Oy:lle vuonna 1988. Nykyisin Pressimiehet Oy:n kustantaman "Hymyn" päätoimittajana toimii Mika Lahtonen. "Hymyn" levikki vuonna 2014 oli 56 625 kpl (LT 2014).
Viime aikoina, mutta myös jo vanhastaan, yhdeksi "Hymyn" brändiksi ovat muodostuneet suomalaisten julkisuuden henkilöiden rohkeat poseeraukset lehden sivuilla. Lehdessä ovat riisuneet muun muassa Marika Fingerroos, Johanna Tukiainen, Martina Aitolehti, Hannele Lauri ja useita Big Brother -julkkista, viimeisimpänä vuoden 2012 kilpailija Sarah Nousiainen. Aiempina vuosikymmeninä lehdessä on esiintynyt ilman vaatteita esimerkiksi Aarne Tarkas vähän ennen kuolemaansa, ja 1970-luvulla, SMP:n kulta-aikoina, lehdessä poseerasi alastomana sontakasan päällä suomalainen pientilan emäntä artikkelissa ”"Mökinakka alastonmallina"”. Vuonna 1967 Veikko Ennala julkaisi "Hymyssä" haastattelusarjan, jossa helsinkiläinen seurapiirirouva Annikki Ant-Wuorinen kertoi estottomasti omasta sukupuolielämästään. Seuraavana vuonna Lehtimiehet Oy kustansi itse haastateltavaksi tarjoutuneen Ant-Wuorisen kirjan "Kaikki minun rakkauteni".
"Hymyn" maaliskuussa 2008 julkaistu juttu ulkoministeri Ilkka Kanervan ja tanssija Johanna Tukiaisen tekstiviestivaihdosta johti kuukauden piinallisen mediamyllytyksen jälkeen ulkoministerin erottamiseen.
"Hymyn" pitkäaikaisin päätoimittaja on Esko Tulusto, joka johti lehteä 19 vuotta aina vuoteen 2009.